b'\n_START_ARTICLE_\nHermann von Hanneken\n_START_SECTION_\nBakgrunn\n_START_PARAGRAPH_\nHan var s\xc3\xb8nn av den pr\xc3\xb8yssiske oberst Hermann von Hanneken (1847\xe2\x80\x931899) og Hertha von der Lancken (1856\xe2\x80\x931914), som stammet fra huset Pl\xc3\xbcggentin p\xc3\xa5 R\xc3\xbcgen._NEWLINE_Von Hanneken giftet seg f\xc3\xb8rste gang den 27. september 1911 i Dessau med Anna-Maria Gr\xc3\xa4fin von Hacke. Hun d\xc3\xb8de 1\xc2\xbd m\xc3\xa5ned senere, og von Hanneken giftet seg igjen den 26. juni 1915 i Berlin med Celia-Cicita von Soest (9. oktober 1891 i Berlin\xe2\x80\x9327. januar 1981 i Herford): Hun var datter av fabrikkeier Hermann von Soest og Almaria Kuschke-Heinersdorf.\n_START_SECTION_\nUtdannelse og f\xc3\xb8rste verdenskrig\n_START_PARAGRAPH_\nEtter utdannelse i en kadettskole inntr\xc3\xa5dte han i 1908 i den pr\xc3\xb8yssiske arm\xc3\xa9 som fenrik. Ett \xc3\xa5r senere ble han forfremmet til l\xc3\xb8ytnant. I 1915 ble han adjutant med grad av premierl\xc3\xb8ytnant i et regiment under f\xc3\xb8rste verdenskrig. I april 1917 ble han overf\xc3\xb8rt til generalstaben, og \xc3\xa5ret etter ble han forfremmet til kaptein.\n_START_SECTION_\nReichswehr\n_START_PARAGRAPH_\nEtter krigen var han i 1919 blant de offiserer som ble opptatt i det tyske Reichswehr._NEWLINE_Heretter overtok han en oppgave i Reichwehr-ministeriet, der han var det neste \xc3\xa5rs tid. Fra 1924 til 1927 var han overf\xc3\xb8rt til Reichwaffenamt (materiellkommandoen). Fra 1927 ledet han tropper som kompanisjef, og det fortsatte inntil han i 1930 ble forfremmet til major. Tre \xc3\xa5r senere ble han oberstl\xc3\xb8ytnant. Fra 1935 hadde han kommandoen over et regiment og kunne n\xc3\xa5 forfremmes til oberst._NEWLINE_\xc3\x85ret etter, 1936, ble han forflyttet til Heereswaffenamt (materiellkommandoen), der han ble stabssjef. Den 3. juli 1937 ble han fullmektig for innkj\xc3\xb8p av jern og st\xc3\xa5l.\n_START_SECTION_\nN\xc3\xa6ringsministeriet\n_START_PARAGRAPH_\nI n\xc3\xa6ringsministeriet ble han den 1. september 1939 utnevnt til leder av Hovedavdeling II (Industri). I 1940 fikk han stilling som understatssekret\xc3\xa6r. Samme \xc3\xa5r ble han forfremmet til generall\xc3\xb8ytnant, og i 1941 ble han General der Infanterie._NEWLINE_Da det etter krigsutbruddet kom til en leveringskrise innenfor jern- og st\xc3\xa5lfordelingen, var det kun n\xc3\xa6ringsminister Hans Kehrl som kunne redde ham ut av problemene med et nytt system. Leveringstidene var vokst dramatisk, fordi von Hanneken i en to\xc3\xa5rig periode hadde godkjent leveranser som oversteg mengden av jern og st\xc3\xa5l som kunne leveres. Hans Kehrl nevnte ikke noe om dette i sine offentliggjorte opptegnelser, men det gjorde hans saksbehandler Arnold K\xc3\xb6ster til gjengjeld. Kehrl skrev i sine erindringer at von Hanneken ikke var tilstrekkelig besluttsom og var redd for konflikter.\n_START_SECTION_\nKullknapphet 1941\n_START_PARAGRAPH_\nSom fullmektig beskjeftiget han seg ogs\xc3\xa5 med sp\xc3\xb8rsm\xc3\xa5l om kulleveranser til jern- og st\xc3\xa5lindustrien. S\xc3\xa5ledes tog han den 6. juni 1941 p\xc3\xa5 det 11. m\xc3\xb8te i Generalrat der Wirtschaft stilling til det problem at ettersp\xc3\xb8rselen etter kull i de siste fire \xc3\xa5r var steget kraftigere enn utbudet. De europeiske land som var avhengig at tysk kull fikk kun 60% av de bestilte mengder. Fra april 1941 m\xc3\xa5tte de innenlandske kullforbrukere akseptere en senkning av leveransene p\xc3\xa5 omkring 10%. Det f\xc3\xb8rte til tallrike stengninger av virksomheter eller innskrenkning av driften. De innenlandske energileverand\xc3\xb8rer m\xc3\xa5tte akseptere en senkning av kullforbruket p\xc3\xa5 20%._NEWLINE_I mars/april 1942 ble von Hanneken fratatt ansvaret for fordeling av jern og st\xc3\xa5l. Dette ble overdratt til den s\xc3\xa5kalte Sentrale planlegning. Som f\xc3\xb8lge av ytterligere endringer i n\xc3\xa6ringsministeriet ble oppgavene i Hovedavdeling II i vidt omfang overf\xc3\xb8rt til andre organer, s\xc3\xa5 Hanneken kunne dra p\xc3\xa5 ferie i august 1942 og forlate n\xc3\xa6ringsministeriet i oktober.\n_START_SECTION_\n\xc3\x98verstkommanderende i Danmark\n_START_PARAGRAPH_\nDen 12. oktober 1942 overtok han funksjonen som \xc3\xb8verstkommanderende for de tyske styrker i Danmark. Han var ansvarlig for invasjonsforsvaret og slo inn p\xc3\xa5 en hardere kurs overfor motstandsbevegelsen. Det brakte ham i motstrid med den riksbefullmektigede Werner Best._NEWLINE_Den 29. august 1943 innf\xc3\xb8rte von Hanneken milit\xc3\xa6r unntakstilstand i Danmark. Dette var resultatet av tiltagende uro, streiker og sabotasjehandlinger i de forutg\xc3\xa5ende m\xc3\xa5neder. Samtidig ble den danske h\xc3\xa6r og fl\xc3\xa5te oppl\xc3\xb8st og personellet internert._NEWLINE_Hermann von Hanneken var blitt gjort kjent med, men var ikke involvert i, aksjonen mot de danske j\xc3\xb8der i begynnelsen av oktober 1943. Den 19. september 1944 st\xc3\xb8ttet han oppl\xc3\xb8sningen av det danske politi.\n_START_SECTION_\nAvsettelse\n_START_PARAGRAPH_\nI januar 1945 mistet han sin kommando. Han ble beskyldt for korrupsjon og ved den tyske Rikskrigsrett id\xc3\xb8mt \xc3\xa5tte \xc3\xa5rs fengsel, og degradert. Han ble utnevnt til oberst av Hitler, som ikke mente \xc3\xa5 kunne tillate seg den luksus \xc3\xa5 la von Hanneken sitte i fengsel fordi han hadde bemektiget seg et par m\xc3\xb8bler. I stedet ble han degradert til major og sendt til fronten.\n_START_SECTION_\nEtter krigen\n_START_PARAGRAPH_\nVed krigens avslutning kom han i amerikansk krigsfangenskap. Herfra ble han utlevert til Danmark, hvor han i 1948 ble id\xc3\xb8mt \xc3\xa5tte \xc3\xa5rs fengsel i K\xc3\xb8benhavns byrett for sin andel i den tyske motterror og for sin andel i arrestasjonen og deportasjonen av det danske politi og av grensegendarmene. Ved landsretten ble han frifunnet den 9. mai 1949._NEWLINE_Han ble utvist fra Danmark og levde tilbaketrukket til sin d\xc3\xb8d i 1981.\n_START_SECTION_\nVurderinger\n_START_PARAGRAPH_\nHermann von Hanneken har i Danmark f\xc3\xa5tt det ry at han var en stupid, h\xc3\xb8ytropende og korrupt nazigeneral. Men von Hanneken var aldri medlem av det tyske nazistparti. Mens han etter krigen satt i varetektsarrest i Danmark, ble han mentalunders\xc3\xb8kt av den danske rettspsykiater Max Schmidt, som konkluderte at von Hanneken var et meget overlegent intellekt, et rikt begavet, f\xc3\xb8lsomt og levende menneske. Tilsynelatende har han hatt en dominerende fremtoning \xe2\x80\x93 ogs\xc3\xa5 rent stemmemessig \xe2\x80\x93 som er falt noen for brystet, blant andre den danske forbindelsesmann til hovedkvarteret i Silkeborg, stiftsamtmann Peder Herschend, som i b\xc3\xb8ker og foredrag har videreformidlet sitt negative inntrykk av von Hanneken. Med hensyn til korrupdjonsanklagene ble von Hanneken ved Rigskrigsretten bare d\xc3\xb8mt som ansvarlig for at det ved hans hovedkvarter var brukt bensin til ikke-tjenestlig kj\xc3\xb8ring. At han ble avsatt fra stillingen og slept for retten har muligens mer \xc3\xa5 gj\xc3\xb8re med at han hadde kontakt til offiserer som meget perifert var involvert i mordfors\xc3\xb8ket p\xc3\xa5 Hitler den 20. juli 1944.'